Úvod

	Problematika starnutia populácie súvisiaca  s nepriaznivým demografickým vývojom v celosvetovom meradle sa premieta do potreby  prijatia koncepčného riešenia problematiky starších ľudí aj v podmienkach Slovenskej republiky v záujme zabezpečenia trvalo udržateľného rozvoja a zabezpečenia kvality života starších ľudí. Dosiahnutie trvalo udržateľného rozvoja si vyžaduje, aby bola zachovaná zodpovedajúca vyváženosť medzi sociálno-ekonomickými a environmentálnymi vplyvmi a zmenami v populačnom vývoji a v populačnej štruktúre. Konečným cieľom je zabezpečenie vyváženého a integrovaného rozvoja garantujúceho uspokojivú životnú úroveň pre zvyšujúci sa počet starších ľudí a eliminovanie problémov súvisiacich s dlhovekosťou a jej dôsledkami. Obsiahnutie procesu starnutia v jeho komplexnosti a dôsledkoch rovnako ako vzájomné prepojenie sa sociálnej a ekonomickej politiky a ich vzájomnú súvislosť a podmienenosť si vyžaduje koordinovaný a integrovaný prístup a koncepčnosť riešenia v rámci celkového ekonomického a sociálneho plánovania. 
Rámcová koncepcia dlhodobého riešenia postavenia a životnej úrovne starších ľudí vychádza z medzinárodno-právnych dokumentov dotýkajúcich sa problematiky starnutia v celej jej komplexnosti. Medzinárodný akčný plán pre problematiku starnutia, ktorý ovplyvňuje myšlienky a formulácie politík a programov pre problematiku starnutia bol schválený Valným zhromaždením OSN v roku 1982 (rezolúcia 37/51) po tom, čo bol prijatý Svetovým zhromaždením pre problematiku starnutia vo Viedni. Ďalej predkladaný materiál vychádza zo Zásad OSN pre seniorov (1991) a zo záverov druhého Svetového zhromaždenia OSN o starnutí v Madride (8. až 12. apríla 2002) a prijatého Medzinárodného akčného plánu o starnutí. 
Základné sociálno-ekonomické tendencie vývoja v Slovenskej republike, stratégie, hlavné ciele, kľúčové úlohy a politické opatrenia z hľadiska riešenia problematiky sociálneho zabezpečenia, chudoby, inklúzie, zamestnanosti, bytovej politiky, rodinnej politiky, rodovej rovnosti a podpory zdravia i so zameraním na špecifickú problematiku starších občanov sú obsiahnuté v schválených národných koncepčných a strategických materiáloch. Ide najmä o Koncepciu reformy dôchodkového zabezpečenia v SR, Národný akčný plán inklúzie 2004 až 2006 v SR, Stratégiu podpory rastu zamestnanosti na základe reformy sociálneho systému a trhu práce, Koncepciu politiky zamestnanosti, Národný plán zamestnanosti, Stratégiu reformy zamestnávania vo verejnom sektore, Koncepciu štátnej rodinnej politiky, Koncepciu štátnej bytovej politiky, Koncepciu rovnosti príležitostí žien a mužov, Národný akčný plán pre ženy v SR, Národnú stratégiu trvalo udržateľného rozvoja SR, Národný program rozvoja životných podmienok občanov so zdravotným postihnutím vo všetkých oblastiach života, Národný program podpory zdravia, Národný program duševného zdravia, Koncepciu dlhodobej a sociálnej starostlivosti a Národný program ochrany starších ľudí.  

	

I. Proces starnutia populácie – demografický vývoj

	Demografické starnutie ovplyvňuje veľkosť a podiel vekových štatistických skupín, pretože mení percento mladých a starších ľudí závislých na starostlivosti druhých a veľkosť pracujúcej časti populácie. Východiskovým údajom pre výpočet prognózy vývoja obyvateľstva Slovenskej republiky do roku 2050 spracovanej Štatistickým úradom SR bol počet a štruktúra obyvateľstva k 31.12.2001. Prognóza bola spracovaná v ôsmych variantoch (nízky, stredný, vysoký, veľmi nízky, veľmi vysoký, mladý, starý a bez migrácie), ktoré sa navzájom líšia scenárom očakávaného demografického vývoja a tiež pravdepodobnosťou. Za najpravdepodobnejší sa považuje stredný variant prognózy. Hlavnými charakteristickými znakmi vývoja obyvateľstva SR v prvej polovici 21. storočia bude znižovanie počtu obyvateľstva a starnutie obyvateľstva. Intenzita týchto procesov bude bezprostredne závisieť od vývoja pôrodnosti, úmrtnosti a migrácie, avšak nepriamo ich budú ovplyvňovať aj ďalšie demografické faktory, ako aj faktory spoločensko-politické, ekonomické a kultúrne.

	Proces starnutia obyvateľstva sa bude v najbližších desaťročiach zrýchľovať. Je to dôsledok predpokladaného poklesu počtu narodených detí a predlžovania ľudského života. Proces starnutia obyvateľstva je v horizonte tejto projekcie nezvratný, nemožno ho zastaviť, ani zmierniť. Starnutie obyvateľstva bude čo do významu najzávažnejší dôsledok súčasného populačného vývoja, čo dokazuje vývoj indexu starnutia, pričom proces starnutia sa zrýchli vo všetkých variantoch prognózy. Kým v súčasnosti pripadajú na jedného obyvateľa vo veku nad 65 rokov dvaja obyvatelia vo veku do 17 rokov, v roku 2050 bude podľa stredného variantu tento pomer opačný. Na jedného obyvateľa vo veku do 17 rokov pripadnú skoro 2 obyvatelia vo veku nad 65 rokov. Očakávaný demografický vývoj prinesie so sebou mnoho závažných zmien. Spoločnosť sa musí pripraviť na zvýšenie podielu starších a starých ľudí a napätie v medzigeneračných vzťahoch, ale i na integráciu väčšieho množstva cudzincov. Na zvládnutie situácie budú potrebné nové prístupy pri koncipovaní rodinnej, sociálnej, hospodárskej a migračnej politiky, ktoré zohľadnia fenomén starnutia a jeho dôsledky pri potrebe zabezpečenia a udržania životnej úrovne starších ľudí. Toto predpokladá však koordinovať jednotlivé politiky a realizovať ich vo vzájomnom prepojení a v podmieňujúcich súvislostiach.

*VLOŽ TABUĽKY

II.Etické princípy

	Hlavným etickým princípom uplatňovaným vo vzťahu k postaveniu starších ľudí je rešpektovať jedinečnosť staršieho človeka pri súčasnom plnom uznaní vzájomnej rovnosti ľudí v dôstojnosti i v právach, rešpekte dôstojnosti osobnosti staršieho človeka, rešpekte k jeho nezávislosti, práva na sebaurčenie, práva na súkromie a slobodu vôle. Je dôležité podporovať, posilňovať a chrániť rodinu ako základný článok spoločnosti, v ktorom sa prirodzene realizuje medzigeneračná solidarita, úcta a rešpekt k starším ľuďom. 

Cieľ:

	Vytvoriť podmienky pre rovnoprávny a aktívny život starších ľudí, odstraňovať príčiny neprípustného obmedzovania základných ľudských práv a slobôd z dôvodu veku a sociálneho postavenia, zabraňovať diskriminácii a sociálnemu vylúčeniu starších ľudí, posilňovať medzigeneračnú solidaritu, sebestačnosť, uznať prínos starších ľudí pre rodinu a spoločnosť, podporovať porozumenie, toleranciu a solidaritu medzi generáciami.

Opatrenia:
1.	Zásadne uplatňovať zákaz akejkoľvek diskriminácie v pracovno-právnych vzťahoch z dôvodov spočívajúcich v zákonom vymedzených diskriminačných znakoch, a to i z dôvodu veku, ktorý má právnu oporu i v Dohovore č. 111 MOP o zákaze diskriminácie v zamestnaní a povolaní, Smernici Rady 2000/78/ES, ktorou sa ustanovuje všeobecný rámec pre rovné zaobchádzanie v zamestnaní a povolaní, Smernici ES č. 76/207/EHS, ES č. 75/117/EHS a 2000/43/ES.

2.	Pri príprave právnych predpisov klásť dôraz na ustanovenie zabezpečujúce prevenciu a odstránenie prípadného znevýhodňovania v právnych vzťahoch z dôvodu veku.

3.	Uskutočniť revíziu platných právnych predpisov z hľadiska prípadného znevýhodnenia z dôvodu veku a navrhnúť opatrenia k odstráneniu zistených nedostatkov.

4.	Uskutočňovať kontroly dodržiavania pracovno-právnych predpisov z hľadiska dodržiavania zákazu diskriminácie z dôvodu veku.

5.	Pri koncepčných, rozhodovacích a vyhodnocovacích procesoch uplatňovať hľadisko nediskriminácie z dôvodu veku.

6.	Vyhľadávať a odstraňovať príčiny neprípustného obmedzovania základných ľudských práv a slobôd z dôvodu veku a podporovať opatrenia na ochranu práv a záujmov starších ľudí. 

Zodpovednosť: všetky ministerstvá a ostatné ústredné orgány štátnej správy, samosprávne kraje, obce

7.	Zvyšovať úroveň právneho vedomia v oblasti rovnakého zaobchádzania z dôvodu veku a etických prístupov. Využívať poznatky z oblasti ľudských práv na odstraňovanie prípadného znevýhodňovania a sociálneho vylúčenia. Podporovať vznik a rozširovanie právnych, psychologických, sociálnych, zdravotných a iných odborných materiálov, ktoré bojujú proti diskriminácii, sociálnemu vylúčeniu z dôvodu veku, proti neprípustnému obmedzovaniu práv a slobôd starších ľudí.

8.	Podporovať výskum a projekty zamerané na oblasť diskriminácie z dôvodu veku vo všetkých oblastiach života a výskum a monitorovanie takých nepriaznivých javov, ako sú zneužívanie, týranie, zlé zaobchádzanie, obmedzovanie starších ľudí, vrátane domáceho násilia. Rozšíriť dimenziu výskumu procesu starnutia a staroby, postavenia a potrieb starších ľudí so zreteľom na rozdiely medzi mužmi a ženami aplikáciou metódy genderového mainstreamingu.

Zodpovednosť: všetky ministerstvá a ostatné ústredné orgány štátnej správy

9.	Pri výchove mladej generácie zdôrazňovať pohľad na starnutie a starobu ako na prirodzený proces, ktorý sa dotýka všetkých vekových skupín, ako na symbol skúseností, zdôrazňovať nezastupiteľnú úlohu starších ľudí v rodine, v susedstve a vo všetkých formách spoločenského života. Podporovať význam medzigeneračnej solidarity a medzigeneračných väzieb ako hlavného predpokladu k posilneniu súdržnosti spoločnosti a vytvoreniu spoločnosti pre všetky generácie, podporovať nediskriminujúce postoje vo vzťahu k starším ľuďom a to vo všetkých sférach života mladej generácie a vo všetkých prostrediach.

10.	Integrovať do vzdelávacích programov na všetkých stupňoch formálneho školského systému informácie o starnutí a príprave na starobu, koncipovať vzdelávacie programy s cieľom pozitívne ovplyvňovať stereotypný prístup k starnutiu a k starším ľuďom.

Zodpovednosť: Ministerstvo školstva SR

11.	Presadzovať, aby masmédiá, výchovné inštitúcie, nevládne organizácie, vládne inštitúcie zaraďovali do svojich programov témy podporujúce prekonávanie negatívnych stereotypných predstáv o starších ľuďoch a naopak, zdôrazňovať a podporovať v myslení a postojoch mladej generácie pozitívne pohľady na starobu.

12.	Rozvíjať vzdelávacie programy prezentujúce starších ľudí ako zdroje a nositeľov znalostí, kultúrnych a duchovných hodnôt, prezentovať starších ľudí, ktorí svojim aktívnym prístupom k životu vyvracajú zaužívané predstavy o neužitočnej starobe.

13.	Zabezpečiť, aby študenti študijných odborov, ktoré zahŕňajú starostlivosť o človeka, boli dostatočne vyškolení v znalostiach a zručnostiach v dôležitých oblastiach geriatrie a starostlivosti o starších ľudí.

14.	Podporovať zapájanie mladých ľudí do poskytovania služieb a starostlivosti starším ľuďom, do činnosti pre seniorov, do dobrovoľníckych aktivít a tým podporovať medzigeneračné väzby.

Zodpovednosť: Ministerstvo kultúry SR, Ministerstvo školstva SR, Ministerstvo zdravotníctva SR, Ministerstvo práce, sociálnych vecí a rodiny SR

15.	V rámci programu prevencie kriminality pokračovať v podpore projektov so špecifickým zameraním na ochranu starších ľudí pred násilím, zlým zaobchádzaním a trestnou činnosťou, a to najmä podporou projektov zameraných do oblasti vyššej informovanosti a bezpečnosti starších ľudí, do oblasti služieb a poradenských centier v mieste bydliska.

16.	V oblasti prevencie kriminality uplatňovať a presadzovať v komunikácii a prístupoch k starším ľuďom všestrannú pomoc a súčinnosť.

Zodpovednosť:  Ministerstvo vnútra SR

III. Prirodzené sociálne prostredie

	Možnosť žiť v prirodzenom sociálnom prostredí je predpokladom pre udržanie 
a rozvoj spoločenského postavenia starších ľudí. Rodina ako základný článok spoločnosti vytvára bezpečný priestor pre život starších ľudí, pomáha im udržať si nezávislosť, samostatnosť a je priestorom pre uplatňovanie medzigeneračnej solidarity a bráni ich sociálnemu vylúčeniu.

Cieľ:
	Podporovať prístupy k zachovaniu prirodzeného sociálneho prostredia ako predpokladu pre udržanie a rozvoj spoločenského postavenia starších ľudí.

Opatrenia:

1.	Motivovať a posilňovať úlohu jednotlivca, rodiny, komunity v procese starnutia a prípravy na starobu a vytvárať priestor pre aktívny život starších ľudí.

2.	Sústavne vytvárať a zlepšovať podmienky pre život starších ľudí a podporovať všetky aktivity, ktoré smerujú k zlepšeniu medzigeneračných vzťahov.

3.	Podporovať a vytvárať podmienky pre život starších ľudí v ich prirodzenom sociálnom prostredí, podporovať starostlivosť o starších ľudí v rodine.

4.	Podporovať činnosť organizácií a realizáciu projektov zameraných na poradenstvo a pomoc starším ľuďom a rodinám zabezpečujúcim starostlivosť o staršieho člena odkázaného na pomoc inej osoby.

5.	Podporovať vznik služieb a programov pre starších ľudí v rámci sociálnych programov jednotlivých rezortov.

Zodpovednosť: všetky ministerstvá, ostatné orgány ústrednej štátnej správy, samosprávne kraje a obce

6.	Podporovať rozvoj pomoci starším ľuďom v ich prirodzenom sociálnom prostredí a podporovať výskum kvality života starších ľudí a ich potrieb.

Zodpovednosť: Ministerstvo práce, sociálnych vecí a rodiny SR, samosprávne kraje a obce

7.	V rámci prípravy koordinovaného systému zdravotnej a sociálnej starostlivosti spracovať a rozvinúť oblasť integrovanej domácej starostlivosti ako nevyhnutný predpoklad pre zotrvanie staršieho človeka v prirodzenom domácom prostredí.

Zodpovednosť: Ministerstvo zdravotníctva SR v spolupráci s Ministerstvom práce, sociálnych vecí a rodiny SR

8.	Rozvinúť systém rehabilitácie ako prostriedok a nástroj sociálneho začleňovania starších občanov v záujme ich zotrvania v prirodzenom sociálnom prostredí.

Zodpovednosť: Ministerstvo zdravotníctva SR v spolupráci s Ministerstvom práce, sociálnych vecí a rodiny SR

IV. Pracovné aktivity 

	Rovnosť príležitostí na trhu práce a čo najširšia podpora zamestnávania starších ľudí je prostriedkom ich aktivizácie a plného zapojenia do spoločnosti. Zároveň predstavuje pre spoločnosť pracovný aj ekonomický prínos.

Cieľ:

Verejne   podporovať   zotrvanie   v zamestnaní   a   vytváranie  podmienok  pre 
zvýšenie zamestnanosti i zamestnateľnosti starších pracovníkov, vytvárať podmienky a príležitosti pre zotrvanie alebo opätovné zapojenie starších pracovníkov do práce a tým ovplyvniť predĺženie aktívnej fázy ich života. Zároveň je potrebné zlepšovať podnikové vzdelávanie, pracovné podmienky a organizáciu práce, zvyšovať schopnosť adaptácie starších pracovníkov na zmeny, uplatňovať komplexný prístup k odstraňovaniu nerovností v práci z dôvodu veku a zlepšovať možnosti zapojenia starších pracovníkov a dôchodcov do pracovného procesu, vrátane využitia ich skúseností.

Opatrenia: 

1.	Uplatňovať princíp rovnakých príležitostí, t.j. zabrániť diskriminácii v zaobchádzaní z dôvodu veku v súvislosti s prístupom ku všetkým druhom práce i odmene za túto prácu. Identifikovať a analyzovať skupiny ohrozené diskrimináciou z dôvodu veku, za účelom účinnejšieho smerovania aktivačných opatrení, sledovať, vyhodnocovať a postihovať prípady, kedy dochádza zo strany zamestnávateľov k diskriminácii v pracovno-právnych vzťahoch z dôvodu veku.

2.	Zabrániť realizácii opatrení, ktoré by znemožnili pracovať starším ľuďom a zároveň poskytnúť starším pracovníkom rovnaké možnosti zmeny a rozšírenia kvalifikácie ako majú mladší pracovníci. Vytvárať pre starších pracovníkov vzdelávacie a rekvalifikačné programy, aby mohli zotrvať na súčasných pracovných miestach, alebo obsadiť nové pracovné miesta.

3.	Podporovať a rozvíjať konkurencie schopnosť, pružnosť a inovácie na pracoviskách za účelom zlepšenia efektívnosti a vytvorenia alebo zachovania udržateľných pracovných miest a to aj pre starších pracovníkov.

4.	Vyvíjať, podporovať a zavádzať opatrenia pre potreby znevýhodnených skupín a jednotlivcov umožňujúce zlepšiť schopnosť integrácie starších osôb na trh práce.

5.	Zabezpečiť, aby boli zohľadnené potreby starších pracovníkov pri modernizácii vzdelávacieho a kvalifikačného systému, najmä uznávaním skôr získaných skúseností. Podporovať vznik infraštruktúry pre dostupné vzdelávanie a výcvik, aby osoby zapojené do pracovného procesu mali možnosť pravidelne si doplňovať a obnovovať svoje vedomosti, schopnosti a zručnosti.

6.	Zvyšovať pružnosť trhu práce a dostupnosť a rozmanitosť rôznych druhov zamestnania, podporovať dočasné formy zamestnávania, prispievať k zavádzaniu pružných foriem pracovných zmlúv umožňujúcich zamestnanie na kratší pracovný čas a pozvoľnejší odchod starších pracovníkov do dôchodku.

7.	V rámci rekvalifikačných kurzov pre nezamestnaných poskytnúť vyššiu prioritu ich organizácii pre znevýhodnené skupiny, vrátane starších osôb.

Zodpovednosť: všetky ministerstvá a ostatné ústredné orgány štátnej správy

8.	Zabezpečiť efektívne riadenie ľudských zdrojov a personálny management na báze Sektorového operačného programu – Rozvoj ľudských zdrojov, ktorý zahŕňa prístupy k riešeniu problematiky seniorov a pracovníkov blížiacich sa k tomuto veku, a to v opatrení, ktoré sa zaoberá integráciou špecifických skupín obyvateľstva ohrozených sociálnych vylúčením, kde jednou z cieľových skupín sú aj osoby nad 50 rokov veku.

9.	Rozvíjať opatrenia na udržovanie pracovnej schopnosti pracovníkov blížiacich sa k seniorskému veku a seniorov, vytvárať na pracoviskách vhodné pracovné podmienky pre ich uplatnenie a systémový prístup k starostlivosti o starnúcich pracovníkov a seniorov.

10.	Popularizovať a podporovať dobrovoľnú a dobrovoľnícku prácu starších ľudí v oblastiach, kde je možné uplatniť ich záujmy, zručnosti a schopnosti.

11.	Zapájať starších ľudí do oblasti poradenskej, lektorskej, odbornej, vzdelávacej a pod., a tak využívať ich celoživotné skúsenosti a znalosti.

12.	Vytvoriť priaznivejšie podmienky pre zotrvanie starších pracovníkov v zamestnaní a pre ich prijímanie do zamestnania.

Zodpovednosť: všetky ministerstvá a ostatné ústredné orgány štátnej správy

13.	Prostredníctvom úradov práce, sociálnych vecí a rodiny zabezpečiť rekvalifikáciu pre staršie osoby, uvoľňované pri reštrukturalizácii národného hospodárstva. Zabezpečiť zavedenie špeciálneho výcvikového kurzu zameraného na zmenu ich profesijnej orientácie.

14.	V procese reštrukturalizácie niektorých odvetví národného hospodárstva zabezpečiť spoluprácu zainteresovaných rezortov a sociálnych partnerov s cieľom prijímať také opatrenia, ktoré by zamedzili znižovaniu počtu zamestnancov na úkor vekovo starších zamestnancov.

Zodpovednosť: Ministerstvo práce, sociálnych vecí a rodiny SR v spolupráci s Ministerstvom hospodárstva SR

15.	Zabezpečiť väčšiu participáciu zamestnávateľov a sociálnych partnerov na riešení sociálnych dopadov reštrukturalizácie odvetví národného hospodárstva na starších pracovníkov.

Zodpovednosť: Ministerstvo hospodárstva SR.

16.	Vytvoriť, realizovať a rozvíjať systém celoživotného vzdelávania ako nevyhnutný predpoklad k udržaniu alebo znovu nadobudnutiu pracovného uplatnenia, zlepšovať opatrenia pre návrat starších osôb do vzdelávacieho systému.

Zodpovednosť: Ministerstvo školstva SR v spolupráci s Ministerstvom práce, sociálnych vecí a rodiny SR

17.	Monitorovať otázky ďalšieho pracovného uplatnenia starších pracovníkov vrátane vybraných profesijných skupín.

Zodpovednosť: Ministerstvo práce, sociálnych vecí a rodiny SR, Ministerstvo hospodárstva SR, Ministerstvo pôdohospodárstva SR, Ministerstvo vnútra SR, Ministerstvo obrany SR a Ministerstvo kultúry SR

V. Hmotné zabezpečenie 

	Hmotné zabezpečenie v starobe je dôsledkom celoživotnej aktivity každého jednotlivca a jeho zodpovedného prístupu k príprave na starobu a je predpokladom ekonomickej nezávislosti starších ľudí.

Cieľ: 

	Podporovať vlastnú zodpovednosť jednotlivca za prípravu na starobu, ktorá je súvislým celoživotným procesom. Posilniť význam dôchodkového poistenia, dôchodkového sporenia, doplnkového dôchodkového poistenia, životného poistenia a iných foriem vytvárania finančných rezerv na starobu. Prijímať adekvátne opatrenia reagujúce na starnutie populácie v oblasti dôchodkového poistenia a celého sociálneho zabezpečenia. Modernizovať systém sociálnej ochrany a poskytnúť adresnú podporu spoločnosti v tých prípadoch, kedy starší ľudia nie sú schopní z vážnych zdravotných a sociálnych dôvodov zabezpečiť si dostatočné hmotné zabezpečenie, a to ani s pomocou rodiny.

Opatrenia: 

1.	Zabezpečiť udržateľnosť a primeranosť dôchodkového poistenia v rámci realizácie koncepcie dôchodkového poistenia.

Zodpovednosť: Ministerstvo práce, sociálnych vecí a rodiny SR v spolupráci s Ministerstvom financií SR, Ministerstvom vnútra SR, Ministerstvom obrany SR a Ministerstvom spravodlivosti SR

2.	Preferovať postupný odchod do dôchodku pred možnosťou predčasného odchodu do dôchodku, alebo inou formou hmotného zabezpečenia.

3.	Prijímať v spolupráci so sociálnymi partnermi opatrenia v systéme sociálneho zabezpečenia, reagujúce na proces starnutia populácie a nárast počtu starších ľudí v spoločnosti.

4.	Podporovať vedomie vlastnej zodpovednosti občana za prípravu na starnutie a starobu, popularizovať vytváranie finančných rezerv na starobu.

Zodpovednosť: Ministerstvo práce, sociálnych vecí a rodiny SR

5.	Zvýšiť informovanosť občanov produktívneho a preddôchodkového veku o podmienkach nároku na starobný dôchodok a význame doplnkových foriem zabezpečenia a vytvárania rezerv na starobu (napr. doplnkové dôchodkové poistenie, životné poistenie a iné).

Zodpovednosť: Ministerstvo práce, sociálnych vecí a rodiny SR

VI. Zdravý životný štýl, kvalita života

	Zdravý životný štýl je súčasťou zodpovednej prípravy na starobu. Je podmienkou pre zabezpečenie aktívneho a dôstojného starnutia a kvality života starších ľudí. K naplňovaniu zdravého životného štýlu a kvality života musí prispieť tak spoločnosť, ako jednotlivci sami.

Cieľ: 

	Dlhodobo podporovať a rozvíjať opatrenia, programy a postupy, ktoré by prostredníctvom podpory zdravého životného štýlu a zdravého starnutia viedli k zlepšeniu zdravotného stavu obyvateľstva, obmedzovali rast počtu starších ľudí závislých na pomoci inej osoby a podporovali aktívny život starších ľudí, vytvárať predpoklady pre udržanie fyzických a psychických schopností starších ľudí a to prostredníctvom aktivizácie sociálneho začlenenia, vytváraním rovných príležitostí, rozširovaním možností rekondície, rehabilitácie a osobného rozvoja. Zlepšovať stav životného prostredia, ktoré ovplyvňuje kvalitu života, predchádzať úrazovosti a závislosti starších ľudí odstraňovaním bariér (architektonických a dopravných) na verejnosti i v domácom prostredí.

Opatrenia: 

1.	Zvyšovať informovanosť občanov v oblasti ochrany zdravia, prevencie chorôb a úrazov, predchádzania nepriaznivých dôsledkov chorôb, zdôrazňovať zodpovednosť jednotlivca za kvalitu svojho života.

2.	Viesť cielenú vzdelávaciu a poradenskú činnosť pre strednú generáciu a seniorov so zameraním na zásady aktívneho starnutia, najmä racionálnu výživu, životosprávu, pohybové a duševné aktivity.

3.	Podporovať opatrenia na zlepšenie pracovného a životného prostredia ako faktoru kvality života.

4.	Vytvoriť podmienky pre uplatňovanie rehabilitácie a rekondície, zlepšovať pracovnú lekársku starostlivosť, rozširovať možnosti rekreačných kapacít, podporovať športovo-rekreačné aktivity, kondičné cvičenia ako prostriedok k podpore zdravého životného štýlu.

Zodpovednosť: všetky ministerstvá a ostatné orgány ústrednej štátnej správy

5.	V oblasti ochrany spotrebiteľa – seniora zamerať pozornosť na vylúčenie zameniteľnosti rôznych druhov výrobkov, aktualizovať a harmonizovať označovanie výrobkov v súlade s obdobnými predpismi EÚ. Podporovať designerstvo zamerané na potreby seniorov.

Zodpovednosť: Ministerstvo hospodárstva SR, Ministerstvo pôdohospodárstva SR

6.	Navrhovať a podporovať sociálne programy k udržaniu nezávislého života starších ľudí vo vidieckych oblastiach.

Zodpovednosť: Ministerstvo pôdohospodárstva SR

7.	Zlepšovať ochranu a kvalitu životného prostredia a prírody, zabezpečiť racionálne využívanie prírodných zdrojov ako prostriedku udržateľného rozvoja miest a obcí a zdravého života a zdravého starnutia.

Zodpovednosť: Ministerstvo životného prostredia SR

8.	Podporovať projekty zamerané na aktívne starnutie a zdravý životný štýl.

Zodpovednosť: Ministerstvo školstva SR a Ministerstvo zdravotníctva SR

9.	V rámci dopravnej politiky aplikovať špecifické požiadavky kladené na dopravné systémy s ohľadom na potreby seniorov a osôb so zdravotným postihnutím, najmä z hľadiska bezpečnosti, prístupnosti a stálosti. Sprístupniť dopravnú sieť všetkým osobám z hľadiska ich mobility a bez bezpečnostných rizík.

10.	Udržať  zvýhodnené podmienky pre prepravu seniorov dopravnými systémami a zvýhodnené podmienky pre seniorov v oblasti telekomunikácií.

Zodpovednosť: Ministerstvo dopravy, pôšt a telekomunikácií SR v spolupráci s Ministerstvom financií SR

VII. Zdravotná starostlivosť 

	Starostlivosť o zdravie starších ľudí má pre spoločnosť význam nie len v rovine etickej, ale tiež v súvislosti s ekonomickou situáciou v spoločnosti. Nárast počtu starších ľudí, ktorí potrebujú a budú potrebovať zdravotnú starostlivosť bude mať za následok narastajúce požiadavky na systém zdravotnej starostlivosti. Preto je potrebné podporovať záujem a účasť všetkých generácií na programoch prevencie a podpory starostlivosti o zdravie.

Cieľ:

	Rozvíjať systém zdravotnej starostlivosti tak, aby sa dokázal vyrovnať s novou demografickou situáciou, zvyšovaním účinnosti a účelnosti zdravotnej starostlivosti pri zachovaní jej dostupnosti. Dodržovať zásadu rovnakého prístupu ku zdravotnej starostlivosti, podporovať opatrenia súvisiace s primárnou a sekundárnou prevenciou. Vytvoriť systém dlhodobej sociálnej a zdravotnej starostlivosti pri komplexnom riešení potrieb starších ľudí odkázaných na dlhodobú sociálno-zdravotnú starostlivosť. Usilovať sa o zlepšenie zdravotného stavu starnúcej populácie so zameraním nie len na predĺženie strednej dĺžky života, ale i strednej dĺžky života bez zdravotného postihnutia. Systematicky riešiť starostlivosť o chronických pacientov odkázaných na ošetrovateľskú starostlivosť, podporovať rozvoj a kompetencie kvalifikovaného ošetrovateľstva a rehabilitácie starších ľudí, vrátane rozširovania služieb domácej starostlivosti. Podporovať rozvoj hospicovej starostlivosti, podporovať reštrukturalizáciu a reprofilizáciu zdravotníckych zariadení, zvyšovať informovanosť občanov v oblasti starostlivosti o zdravie a predchádzania nepriaznivým dôsledkom chorôb, zdôrazňovať spoluzodpovednosť každého jednotlivca za svoj zdravotný stav, posilňovať úlohu pacienta a jeho rodiny. Podporovať gerontologický výskum.

Opatrenia:

1.	V nadväznosti na reformu štátnej správy a samosprávy vytvoriť rámec pre poskytovanie flexibilných služieb v komunite, klásť dôraz na význam starostlivosti v domácom prostredí staršieho občana pri zlepšovaní koordinácie zdravotnej starostlivosti a sociálnych služieb.

2.	Vytvoriť legislatívne predpoklady pre dlhodobú sociálno-zdravotnú starostlivosť.

Zodpovednosť: Ministerstvo zdravotníctva SR v spolupráci s Ministerstvom práce, sociálnych vecí a rodiny SR

3.	V spolupráci s odbornými lekárskymi spoločnosťami podporovať vznik a realizáciu projektov zameraných na duševné zdravie starších občanov, predchádzanie úrazom a zraneniam, predchádzanie dôsledkom civilizačných chorôb a podporovanie prevencie. Posilňovať význam vzdelávacích programov svojpomocných organizácií pacientov zameraných na sekundárnu prevenciu.

4.	Zabezpečiť rovnaký prístup k zdravotnej starostlivosti pre starších občanov.

5.	Posilniť úlohu rehabilitácie, umožniť a zabezpečiť nácvik používania rehabilitačných a kompenzačných pomôcok v domácom prostredí.

6.	Rozvíjať systém zdravotnej starostlivosti, zvyšovať účinnosť a účelnosť zdravotnej starostlivosti o starších ľudí.

Zodpovednosť: Ministerstvo zdravotníctva SR

7.	Vytvoriť podmienky pre multidisciplinárny prístup k hodnoteniu potrieb pacienta – seniora na komunitnej úrovni v oblasti poskytovania domácej zdravotnej starostlivosti. Podporovať rozvoj integrovanej domácej starostlivosti.

Zodpovednosť: Ministerstvo zdravotníctva SR v spolupráci s Ministerstvom práce, sociálnych vecí a rodiny SR a Ministerstvom vnútra SR

VIII. Komplexné sociálne služby

	Nárast počtu starších ľudí a narastajúci dopyt po sociálnych službách musí viesť k rozvoju sociálnych služieb tak, aby reflektovali rozdielnosť sociálnej situácie starších ľudí a minimalizovali riziko ich sociálneho vylúčenia a potreby inštitucionálnej starostlivosti.

Cieľ:

	Vytvoriť taký systém komplexných sociálnych služieb, ktorý sa bude dotýkať všetkých sfér života starších ľudí a bude rešpektovať práva a individuálne potreby starších ľudí a ktorý im umožní zotrvať v prirodzenom domácom prostredí čo možno najdlhšie alebo po celý ich život, podporí udržanie ich nezávislosti, zúčastnenosti a dôstojného prežitia tejto fázy života a súčasne zabezpečí pomoc rodinám, ktoré sa starajú o staršieho člena odkázaného na pomoc inej osoby.

Opatrenia: 

1.	Spracovať za spolupráce sociálnych partnerov právnu úpravu v oblasti sociálnych služieb, ktorá bude obsahovať:
-	poskytovanie odborného poradenstva starším ľuďom o sociálnych službách,
-	zameranie pozornosti sociálnych pracovníkov a všetkých subjektov poskytujúcich sociálne služby na vyhľadávanie starších ľudí, ktorí sa nachádzajú v nepriaznivej zdravotnej a sociálnej situácii,
-	podporu rozširovania spektra sociálnych služieb a ich dostupnosti miestnej, časovej i finančnej,
-	vytvorenie podmienok pre dôstojný a aktívny život obyvateľov zariadení sociálnych služieb pre starších občanov,
-	zabezpečenie dostupnosti zariadení sociálnych služieb s uprednostnením dennej formy pobytu pred celoročným poskytovaním starostlivosti,
-	zabezpečenie kvalitnej starostlivosti a dôstojných podmienok života pri poskytovaní sociálnych služieb,
-	presadzovanie rozvoja sociálnych služieb, ktoré pomáhajú udržať starších ľudí v domácom prostredí.

2.	Podporiť rozvoj sociálnych služieb a zabezpečiť ich kvalitu, efektívnosť, dostupnosť a vynutiteľnosť dodržiavania základných ľudských práv a slobôd občana pri poskytovaní sociálnych služieb.

Zodpovednosť: Ministerstvo práce, sociálnych vecí a rodiny SR

3.	Podporiť budovanie a rozvoj infraštruktúry zariadení sociálnych služieb s uplatnením požiadavky proporcionálneho regionálneho rozvoja zodpovedajúceho potrebám prípravou a podporou projektov transformácie zariadení sociálnych služieb a budovania a rozvoja sociálnej infraštruktúry zariadení sociálnych služieb s využitím finančnej pomoci EÚ v rámci Štrukturálnych fondov a úverových zdrojov Rozvojovej banky Rady Európy so zapojením zdrojov štátu a ďalších právnických a fyzických osôb podieľajúcich sa na spolufinancovaní projektov.

Zodpovednosť: Ministerstvo výstavby a regionálneho rozvoja SR a Ministerstvo financií SR v spolupráci s Ministerstvom práce, sociálnych vecí a rodiny SR 

IX. Bývanie 

	Zodpovedajúce bývanie je pre starších ľudí obzvlášť dôležité, odďaľuje alebo zabraňuje odchodu starších ľudí do zariadení, kde sú odlúčení od rodín a strácajú doterajšie spoločenské kontakty.

Cieľ:

	Priebežne vytvárať podmienky pre dôstojné a primerané bývanie starších ľudí, poskytovať starším ľuďom podporu pri prispôsobovaní bývania ich potrebám, zlepšovať podmienky bývania starších ľudí s dôrazom na ich individuálny charakter a považovať tieto opatrenia ako prevenciu a oddialenie inštitucionálnej starostlivosti.

Opatrenia: 

1.	V rámci novej výstavby i existujúcej výstavby presadzovať všeobecné technické požiadavky užívania verejných budov osobami s obmedzenou schopnosťou pohybu a orientácie.

Zodpovednosť: Ministerstvo životného prostredia SR

2.	Realizovať program výstavby podporovaných bytov (byty upraviteľné a chránené), ktorý predpokladá rozšírenie ponuky obecných nájomných bytov pre osoby, ktoré sú znevýhodnené v prístupe k bývaniu nie len príjmovo, ale tiež z ďalších dôvodov (vek, zdravotný stav) a vytvárať tak podmienky pre dôstojné a primerané bývanie starších ľudí ,  v rámci programu podporovať vznik multifunkčných objektov pre starších ľudí, pre osoby vyžadujúce integrovanú starostlivosť a osoby so zdravotným postihnutím.

3.	Prehodnotiť a koncipovať nové formy podpory získania bývania staršími ľuďmi a nové formy podpory primeraných úprav domáceho prostredia a bývania pre starších ľudí, najmä závislých na pomoci inej osoby.

Zodpovednosť: Ministerstvo výstavby a regionálneho rozvoja SR v spolupráci s Ministerstvom práce, sociálnych vecí a rodiny SR a Ministerstvom financií SR

4.	Podporovať výskum v oblasti bývania starších ľudí a ich potrieb.

Zodpovednosť: Ministerstvo výstavby a regionálneho rozvoja SR v spolupráci s Ministerstvom zdravotníctva SR a Ministerstvom práce, sociálnych vecí a rodiny SR

X. Vzdelávanie

	Vzdelávanie je jednou z podmienok pre aktívny a plnohodnotný život. Možnosť celoživotného vzdelávania je nevyhnutným predpokladom pre udržanie znalostí a schopností starnúcich osôb a seniorov, nakoľko podporuje duševnú pohodu, udržanie pracovných schopností a uplatnenie na trhu práce a posilňuje nezávislosť. Môže prispieť ku zníženiu marginalizácie ,  osamelosti, generačnej intolerancie a zlepšiť príležitosti k začleneniu do spoločenského diania. Vzdelávanie prispieva k humanizácii, k sociálnej integrácii a kvalifikácii a umožňuje uplatnenie na trhu práce.

Cieľ:

	Prostredníctvom systému celoživotného vzdelávania poskytovať možnosti vzdelávať sa po celú dobu života človeka v súlade s jeho potrebami a záujmami. Vzdelávanie dospelých musí nadväzovať na ich počiatočné vzdelávanie a ďalej rozvíjať znalosti, schopnosti, hodnotové postoje, záujmy, osobné a sociálne kvality potrebné pre plnohodnotnú prácu i mimo pracovný život. Vzdelávanie vytvára prostredie a programy umožňujúce starnúcim osobám a seniorom vyrovnať sa s novými poznatkami a informačnými technológiami, ktoré môžu viesť k udržaniu a rozvíjaniu ich schopností, prispieť k zvládnutiu nárokov modernej spoločnosti a naplniť ich záujmy a potreby. Rozvíjať oblasť vzdelávania všetkých vekových kategórií v príprave na starnutie a starobu so zameraním na utváranie dobrých vzťahov, oboznamovanie sa s potrebami a problémami seniorov a podporu vytvárania postojov úcty a porozumenia.

Opatrenia:

1.	Presadzovať realizáciu koncepcie celoživotného vzdelávania a podporovať rozvojové programy celoživotného vzdelávania.

2.	Podporovať vzdelávacie programy univerzít tretieho veku za účelom zvýšenia životných aktivít seniorov a rozšíriť ich študijné možnosti.

3.	V rámci univerzít tretieho veku podporovať výukové aktivity zamerané na využitie nových technológií, najmä informačných a komunikačných.

4.	Podieľať sa na zapájaní Slovenskej republiky do európskych a svetových štruktúr zaoberajúcich sa vzdelávaním seniorov (EURAG, AIUTA, LiLL, EFOS).

5.	Zapájať zainteresované vzdelávacie inštitúcie a jednotlivcov do vzdelávacích programov Európskej únie, ktoré sa dotýkajú seniorskej problematiky (Socrates, Grundtvig).

6.	Vytvárať výučbové informačné a rekvalifikačné programy pre seniorov, vytvárať spoločné vzdelávacie programy s mladou generáciou.

7.	Každoročne vyhlasovať rozvojové programy na podporu celoživotného vzdelávania a podporu vybraných študijných programov.

8.	Zvyšovať informovanosť seniorov o možnostiach a formách vzdelávania, vytvoriť jednotný komplexný systém všeobecne dostupných, relevantných informácií o ponuke možností a foriem vzdelávania.

Zodpovednosť: Ministerstvo školstva SR

9.	Udržať a zvyšovať aktivitu a flexibilitu starnúcich osôb a seniorov investíciami do vzdelávania, podporovať vytváranie modelov kontinuálneho vzdelávania vrátane vzdelávania seniorov v oblasti informačných technológií, jazykových znalostí, nových poznatkov z odboru a systematicky rozširovať ponuku vzdelávacích programov pre seniorov.

10.	Zabezpečiť pripravenosť pracovníkov verejných služieb na prácu so staršími osobami a seniormi.

Zodpovednosť: všetky ministerstvá a ostatné ústredné orgány štátnej správy, samosprávne kraje, obce

XI .Spoločenské aktivity

	Čo najširšia účasť starších ľudí na spoločenskom živote je nevyhnutnou podmienkou rozvoja spoločnosti, zdravých postojov ku starnutiu a starobe, ku vzájomnému rešpektu a solidarite generácií.

Cieľ:

	Umožniť starším ľuďom ovplyvňovať politický a spoločenský vývoj, formulovať svoje potreby a požiadavky a podieľať sa na ich realizácii. Získavať starších ľudí k účasti na spoločenských aktivitách, využívať ich potenciál, vytvárať podmienky pre aktívnu účasť starších ľudí pri tvorbe a realizácii programov a projektov pre nich.

Opatrenia:

1.	Poskytovať príležitosť pre individuálny rozvoj starších ľudí na pracovisku i v komunite, poskytovať záruky pre naplnenie ekonomických, sociálnych, kultúrnych a občianskych práv starších ľudí, tak ako to vyžaduje budovanie otvorenej spoločnosti všetkých generácií.

2.	Podporovať a využívať zapojenie starších ľudí do globálnych programov na všetkých úrovniach a vo všetkých oblastiach života. Podporovať vytváranie a činnosť komunitných centier pre seniorov.

3.	Vytvoriť koncepciu sústavnej starostlivosti o starnúcich pracovníkov a bývalých pracovníkov – dôchodcov. Rozšíriť v sociálnych programoch zamestnávateľov oblasť starostlivosti o seniorov.

4.	Vytvárať podmienky pre uľahčenie spoločenského začlenenia starnúcich pracovníkov a seniorov využívaním moderných technológií.

Zodpovednosť: všetky ministerstvá a ostatné ústredné orgány štátnej správy, samosprávne kraje, obce

5.	Podporovať systematický prístup k problematike starších ľudí v oblasti telovýchovy a športu, rozvíjať činnosť dobrovoľných pracovníkov – seniorov pre telovýchovu a šport, podporovať ich vzdelávanie pre tieto činnosti.

Zodpovednosť: Ministerstvo školstva SR

6.	Podporovať projekty zamerané na upevnenie medzigeneračných vzťahov a na vzájomnú medzigeneračnú toleranciu a projekty zamerané na naplňovanie potrieb seniorov v kultúrnej oblasti.

7.	Podporovať záujmové kultúrne a neprofesionálne umelecké aktivity seniorov.

8.	V rezortnom programe výskumu a vývoja vyhlásiť témy zamerané na analýzu kultúrnej dimenzie života seniorov.

Zodpovednosť: Ministerstvo kultúry SR

9.	Podporovať vytváranie priestoru a podmienok pre rozvoj a rozširovanie aktivizačných, informačných a vzdelávacích programov pre seniorov v masmédiách.

Zodpovednosť: Ministerstvo kultúry SR a Ministerstvo školstva SR